
PROPOZÍCIE 
ZLATÁ PRIADKA 2026 
53. ročník celoštátnej postupovej súťaže a prehliadky detskej dramatickej tvorivosti















Vyhlasovateľ a organizátor súťaže:
Národné osvetové centrum 
Kysucké kultúrne stredisko v Čadci

Termín a miesto konania:
23. marec 2026 /pondelok/ o 9.00 h. – Mestské kultúrno-športové stredisko v Kysuckom Novom Meste

Charakteristika súťaže 
Zlatá priadka je vrcholným podujatím tohto druhu na Slovensku. 
Súťaž je určená deťom do 15 rokov. 
Súťaž nie je tematicky zameraná ani vymedzená. 
Súťaž sa koná každý rok.
Súťaž má postupový charakter a je trojstupňová. Z regionálneho kola víťazi postupujú do krajského kola. Z krajského kola víťazi postupujú do celoštátneho kola. 
Súťaž na všetkých stupňoch pozostáva zo súťažných vystúpení, z interného hodnotenia poroty, odborného seminára a môže byť obohatená o tvorivé dielne alebo iné aktivity.
Odborný rozborový seminár ako najdôležitejšia súčasť každého stupňa súťaže je adresný, dôsledný a opiera sa o kritériá hodnotenia uvedené v propozíciách. Realizuje sa stretnutím odbornej poroty a účastníkov, na ktorom porota urobí dôkladnú analýzu jednotlivých súťažných inscenácií.

Súťažné kategórie 
Súťaž nemá súťažné kategórie.

Prihlasovanie 
Do regionálneho kola súťaže sa prihlásite vyplnením elektronického formulára na stránke Národného osvetového centra: www.chcemsaprihlasit.sk - ktoré bude spustené 1.1. 2026
Prihlasovanie bude možné do  je do 6. marca 2026.
Po uzávierke prihlášok odborný metodik zašle súťažiacim organizačné pokyny a program prehliadky. 

Súťažné podmienky: 
• Súťaž sa koná v slovenskom jazyku. 
• Kolektív/jednotlivec prechádza všetkými stupňami súťaže s tou istou inscenáciou, ktorú uvedie v základnom stupni súťaže.
• Do súťaže sa môžu prihlásiť kolektívy a jednotlivci – žiaci 1. až 9. ročníka základných škôl a 1. až 4. ročníka osemročných gymnázií (vo veku od 6 do 15 rokov vrátane). Prípadné výnimky sa môžu konzultovať s odborným pracovníkom Národného osvetového centra. 
• Kolektívy/jednotlivci môžu inscenovať literárne, dramatické alebo autorské texty. 
•  Súťažiaci sa nemôžu prezentovať inscenáciou, s ktorou sa zúčastnili na divadelných súťažiach vyhlasovaných Národným osvetovým centrom v predchádzajúcich rokoch.
•  Podmienkou účasti kolektívov/jednotlivcov je predloženie textu s uvedením autora a prekladateľa alebo scenára inscenácie s uvedením autora, resp. zostavovateľa scenára a režiséra inscenácie.
• Dĺžka technickej skúšky a aj samotné technické zabezpečenie podlieha možnostiam programového a organizačného zabezpečenia daného kola súťaže. NOC odporúča účastníkom vopred komunikovať s organizátorom daného kola o časových a priestorových možnostiach technickej skúšky a príprav súťažnej inscenácie. 
• Slušné správanie je nevyhnutnou podmienkou pre všetkých súťažiacich. Zahŕňa dodržiavanie pravidiel etiky, rešpekt voči ostatným, korektnú komunikáciu a vyhýbanie sa urážlivým či nevhodným prejavom. Súťažiaci musia prejavovať ohľaduplnosť a správať sa tak, aby svojím správaním neprispievali k vytváraniu napätia alebo konfliktov. Porušenie tohto kritéria môže byť dôvodom na okamžité vyradenie zo súťaže.


Hodnotenie súťaže: 
• Účastníkov hodnotí nezávislá trojčlenná alebo päťčlenná porota určená podľa kritérií NOC. 
• Na objektívne hodnotenie súťažných predstavení sa zostavujú odborné poroty z aktívnych odborníkov z divadelnej oblasti s adekvátnou viacročnou praxou, pričom odporúčané zloženie poroty je režisér, scénograf, dramaturg, učiteľ dramatickej výchovy, pedagóg základnej umeleckej školy, pedagóg konzervatória/pedagóg umeleckej vysokej školy, divadelný teoretik a kritik.
• Na regionálnom kole porota udeľuje jeden priamy postup a ďalšie návrhy na postup.
• V odôvodnených prípadoch môže porota udeliť špeciálne ceny. 
• Ak súťažiaci poruší súťažné podmienky, toto porušenie sa pri hodnotení súťažného čísla nezohľadňuje. Porota je však povinná súťažiacich upozorniť na nedodržanie podmienok a v prípade postupu do vyššieho kola ich vyzvať, aby sa striktne riadili pravidlami súťaže. V prípade závažného porušenia podmienok môžu byť súťažiaci zo súťaže vyradení.
• Na regionálnej a krajskej úrovni vypĺňa hodnotiacu správu, ktorá obsahuje odbornú analýzu a zdôvodnenie rozhodnutia poroty, predseda poroty. Hodnotiaca správa sa vypĺňa cez informačný systém www.chcemsaprihlasit.sk.
• Na každom stupni súťaže predseda poroty schvaľuje výsledky súťaže prostredníctvom Protokolu o výsledkoch a oceneniach cez informačný systém www.chcemsaprihlasit.sk.
• Písomné hodnotenie všetkých súťažných inscenácií spracovávajú členovia odbornej poroty na krajskej a celoštátnej úrovni súťaže. Členovia sa spoločne dohodnú o pridelení písomných hodnotení medzi sebou tak, aby každá súťažná inscenácia mala jedno písomné hodnotenie. Formulár hodnotiacej správy o súťažných inscenáciách je prílohou k propozíciám.

Kritériá hodnotenia:
• režijná zložka – schopnosť budovať dramatickú situáciu, stavbu mizanscén, koherentnosť a vyspelosť režijnej koncepcie, schopnosť režiséra viesť hercov a celkový temporytmus inscenácie; 
• dramaturgia – aktuálnosť textu, jeho prípadná aktualizácia, jazyková úprava a iné možné zásahy do textu súvisiace s inscenáciou, adekvátnosť predlohy veku a záujmom aktérov,
• herecká zložka – vyspelosť hereckého/interpretačného prejavu, miera korešpondovania s režijnou koncepciou inscenácie (v závislosti od inscenácie prirodzenosť či štylizácia hereckého/interpretačného prejavu), súlad hereckého prejavu so schopnosťami, možnosťami a skúsenosťami aktérov, čistota javiskovej reči (artikulácia, hlas), narábanie s gestikou, mimikou a posturikou, schopnosť hercov presvedčivo (v závislosti od inscenácie) budovať/udržať dramatickú či javiskovú situáciu, súlad hereckého prejavu s témou a koncepciou inscenácie,
• výtvarná zložka – scénografia inscenácie, kostýmová zložka, práca so svetlom, miera korešpondovania výtvarnej zložky s celkovým vyznením inscenácie, práca s predmetom a rekvizitou; 
• pohybová zložka – prípadné použitie choreografie v inscenácii, pohybová úroveň hereckého/interpretačného prejavu; 
• hudobná zložka – zvládnutie hudobnej dramaturgie inscenácie, miera podpory hudby pri budovaní temporytmu inscenácie či ako hudobná zložka pomáha jednotlivým situáciám; 
• celkový dojem – súlad jednotlivých zložiek, výpoveď inscenácie a jej čitateľnosť, autentickosť inscenácie.
• dramatickovýchovná zložka – výber inscenačných postupov a prostriedkov s ohľadom na aktéra – jeho vek, záujmy, skúsenosti, mentálnu vyspelosť, sociálne zázemie a pod., prejavujúci sa v porozumení, autenticite a vo vlastnom tvorivom vklade interpretov.

Ocenenia: 
V súťaži sa udeľujú vecné ceny a diplomy.

Doplňujúce informácie: 
• Plné znenie propozícií súťaže nájdete na webovej stránke Národného osvetového centra:
https://www.nocka.sk/sutaze-a-prehliadky/zlata-priadka/  

V Čadci 12. 12. 2025
                                                                                                                ................................................
	PhDr. Silvia Kajanková, v.r.
	     riaditeľka KKS v Čadci


Mgr. Iveta Buková Štětinová, iveta.bukova@vuczilna.sk,  tel.  041 433 1253, 0908 096 533
Informácie: www.kulturnekysuce.sk a facebook Kysuckého kultúrneho strediska v Čadci

image1.png
§*ff' NARODNE

WY cenrrum





image2.png
| <) KYSUCKE KULTURNE
(\4:) STREDISKO V CADCI




image3.png
*-1-‘?% ZILINSKY
A SAMOSPRAVNY
KRA)





